Prezident muhim ijtimoiy loyihalar taqdimoti bilan tanishdi(foto)

Prezident Shavkat Mirziyoev bugun,11 avgust kuni Surxondaryo viloyatida ichimlik suvi ta`minotini yaxshilash hamda Toshkent shahrida xizmatlar sohasida yangi ish o`rinlari tashkil etishga doir loyihalar taqdimoti bilan tanishdi. Bu haqda Prezident Matbuot xizmati ma`lum qildi.
Bugungi kunda Surxondaryo viloyati aholisining 46 foizi markazlashgan ichimlik suvi bilan ta`minlanmagan. 218 ta suv inshooti va 3 ming kilometrdan ziyod tarmoqlar ta`mirga muhtoj. Viloyatning janubiy tumanlari va Termiz shahrida suv mineralizasiyasi miqdori oshgan.
Shu bois Prezidentimiz 2 iyun kuni Surxondaryo viloyatiga tashrifi chog`ida “To`palang” suv omboridan ichimlik suvi tarmog`i tortish bo`yicha ko`rsatma bergan edi. Shunga muvofiq,  dastlabki loyiha ishlab chiqildi.
Loyihaga ko`ra, “To`palang” suv omborining quyi qismida bosimni so`ndirish, suvni tozalash va tarqatish inshootlari quriladi. U erdan tumanlardagi suv taqsimlash uzellarigacha jami 361 kilometr quvur tortiladi. Bu tizim samarasida Sariosiyo, Denov, Sho`rchi, Qumqo`rog`on, Jarqo`rg`on, Bandixon, Qiziriq, Sherobod, Angor, Muzrabot, Termiz tumanlari va Termiz shahridagi 1 million 700 ming aholining suv ta`minoti yaxshilanadi.
Loyihaning umumiy qiymati 138 million dollar bo`lishi hisob-kitob qilingan. Uni 2024 yilda ishga tushirish rejalashtirilmoqda.
Davlatimiz rahbari loyihani ma`qullab, uni bosqichma-bosqich amalga oshirish bo`yicha ko`rsatma berdi. Qurilish ishlarini “Obod qishloq” dasturi bilan uyg`unlashtirish, suv ta`minoti bo`yicha davlat-xususiy sherikchilikni yo`lga qo`yish zarurligini ta`kidladi.
Servis iqtisodiyotda ham, ijtimoiy hayotda ham katta ahamiyatga ega. O`zbekiston Respublikasi Prezidentining shu yil 11 maydagi “Xizmatlar sohasini jadal rivojlantirish chora-tadbirlari to`g`risida”gi qarorida bu sohani iqtisodiyotda muhim drayverga aylantirish va 2023 yilga qadar xizmatlar hajmini ikki baravarga oshirish maqsadi belgilangan. Shunga muvofiq, 2021-2023 yillarda xizmatlar sohasini rivojlantirish bo`yicha hududiy dasturlarni tasdiqlash vazifasi qo`yilgan.
Bu borada Toshkent shahrining imkoniyatlari juda katta. Xususan, joriy yilning iyun-dekabr oylarida xizmatlar sohasida 415 mingta ish o`rni yaratish mo`ljallangan. Bu reja yangi tadbirkorlik sub`ektlari va tunu kun ishlaydigan savdo-ko`ngilochar ko`chalar tashkil etish, o`zini o`zi band qilish, birinchi qavat va erto`lalarni ijaraga berish orqali amalga oshiriladi. Jumladan, iyun-iyul oylarida 24 ming kishi o`zini o`zi band qilgan, yangi tadbirkorlik sub`ektlarida 17 ming fuqaro ishli bo`lgan.
Prezidentimiz bu tajribani mamlakatimizning boshqa hududlarida ham tatbiq etish bo`yicha topshiriq berdi. Qonunchilikka o`zgartirish kiritib, xizmat ko`rsatuvchilarga moliyaviy engilliklar berish orqali ular faoliyatini rasmiylashtirish muhimligi ta`kidlandi.